
Hrvatski katekizmi u razdoblju tridentske obnove 
XVI. stoljeća 

Tonči Trstenjak * 


Sažetak 

Tridentski koncil je u Hrvatskoj velikog odjeka imao kroz katekizme tiskane za 
potrebe klera i kršćanskog puka. Doba katekizama u Hrvata započinje u Du¬ 
brovniku 1576. kad je za potrebe mladeži tiskan u Veneciji »Nauk karstianski« 
Diega Ledesme koji će uskoro doživjeti još dva izdanja. Nakon njega slijedi hr¬ 
vatski prijevod katekizam veronskog biskupa Augustina Valiera »Nauk katolički 
od svete vjere« iz 1578. Splitski kanonik Aleksandar Komulović 1582. za potrebe 
bosanskih katolika u Rimu izdaje pivi originalni hrvatski katekizam, »Nauk kar¬ 
stianski za slovinski narod«. U Rimu se 1583. na zahtjev Sinode biskupa u Zadm 
(1579.) u prijevodu Simuna Budinića na latinici i kompromisnoj ćirilici tiska 
»Summa nauka karstianskoga« isusovca Petra Kanizija. Najrašireniji katekizam 
onog doba, kardinala Roberta Bellarmina iz 1597., već 1603. doživljava pivo 
hrvatsko izdanje kao »Nauk karstianski kratak« u prijevodu A. Komulovića. Sve 
to pokazuje da su Hrvati na području katekizama u 16. st. bili na razini velikih 
europskih naroda. U ovom radu ograničili smo se samo na 16. st. s nakanom 
da kronološkim redom na jednom mjestu sistematski pokažemo sve katekizme 
tiskane na hrvatskom jeziku do kraja tog stoljeća: njihove autore i prevoditelje, 
jezične nijanse, tisak na različitim pismima u uporabi na hrvatskom prostoru, 
sadržaj, metodu i sudbinu. U tom su smislu korištene postojeće studije kao i 
osobno istraživanje samog autora. 

Ključne riječi: katekizam, kršćanski nauk, Tridentski koncil, katolička refor¬ 
ma, isusovci 


Uvod 

Prošle se godine (2013.) slavila 450. godišnjica Tridentskoga sabora koji je 
1545. na poticaj cara Karla V. sazvao papa Pavao III. u Trentu, tada slobodnome 
gradu Svetoga Rimskog Carstva. Željelo se riješiti pitanje nadiruće reformacije 
(protestantizma) i potaknuti obnovu Crkve. Na 25 sjednica u dugome razdoblju 

od 1545. do 1563. raspravljalo se o gorućim problemima koji su se u ono vrijeme 
sručili na Katoličku Crkvu i izazvali duboke podjele na dogmatskome, disciplin- 
skome i upravnome području. U njegovom posljednjem razdoblju donesen je niz 
vrlo važnih dekreta koje je potpisalo 255 saborskih otaca. Taj je sabor imao dale¬ 
kosežne posljedice na dogmatskome, moralnome, liturgijskome i pastoralnome 
području. Njegov će se utjecaj na mnogim područjima crkvenoga života osjećati 
do polovice 20. stoljeća. 1 

Ovaj se rad isključivo bavi hrvatskim katekizmima 16. stoljeća, njihovim au¬ 
torima ili prevoditeljima, jezikom i pismom na kojem su tiskani, sadržajima i 
metodama te njihovoj raširenosti. Željeli smo kronološkim redom dati sustavan 
pregled svega onoga što su do danas na tome području istražili i napisali različiti 
autori. Sam je autor ovoga teksta godinama radio na istraživanju o prvome hrvat¬ 
skom izvornom katekizmu Splićanina Aleksandra Komulovića iz 1582. godine. 
Područje kojim se ovdje bavimo još je uvijek slabo poznato u stručnim krugovima 
pa mu je nakana potaknuti daljnja istraživanja i bolju informiranost o jednome 
od najvažnijih područja crkvenoga djelovanja u doba posttridentske crkvene re¬ 
forme — katehizaciji. 

1. Katehetski poticaji Tridentskoga sabora 

Tridentski je sabor (1545.-1563.) dao snažan poticaj katehezi te dosljedno 
tomu pisanju i izdavanju katekizama. Upravo je taj poticaj, uz liturgijsku refor¬ 
mu, davao najveći zamah katoličkoj reformi. Zahvaljujući tomu tridentska je 
reforma mogla zahvatiti sve slojeve vjernika jer to su bile gotovo jedine knjige 
koje su dolazile i u najniže i najsiromašnije slojeve. Svrha katekizama bila je ka- 
tehistima i katehizandima dati nadasve funkcionalnu i temeljitu pouku o svemu 
što kršćanin katolik po tradiciji mora znati i činiti da se spasi. To je razbudilo i 
pokrenulo nove pastoralne i organizacijske inicijative u Crkvi. 2 

Sam se Tridentski sabor već u proljeće 1546., dakle od samoga početka, bavi 
problematikom čitanja Biblije, vjerske pouke i katekizma. To se pak osobito vidi 
u nekim njegovim dokumentima: Decretum secundum super lectione et praedica- 
tione (Decr. de Reformatione, sjednica V., od 17. lipnja 1546.), kanon 4. Također, 


1 U prigodi tog jubileja, 6. i 7. prosinca 2013. Hrvatski institut za povijest i Filozofski fakultet D.I. 
u Zagrebu, organizirali su znanstveni skup »Tridentska baština: katolička obnova i konfesionalizacija 
u hrvatskim zemljama«. 

2 Tridentska reforma usmjerena je nadasve na biskupije i župe, koje su se obnovljenim žarom 
morale potruditi u brizi za duše vjernika. Milanski nadbiskup sv. Karlo Boromejski (1538.-1584.) 
najbolji je primjer promicatelja takovoga oblika reforme kad u svojim Memorijama piše: »Zar ne 
vidimo, kako se oni za koje tvrdimo da su neuki, i niski, marljivo bave službom i djelima u svetoj 
spoznaji i kršćanskoj disciplini? Oni prakticiraju presvete Sakramente; vrše molitve i litanije; vrlo 
revno posjećuju crkve, postaje, poradi oprosta ( indulgencije ), sudjeluju u procesijama, pobožno 
posjećuju sedam crkvi, i svete relikvije; marljivo pohađaju kršćanske škole; potroše cijeli blagdan 
za slušanje propovijedi i govora, na sveta čitanja, mole božanski časoslov; vježbaju se u djelima 
milosrđa.« U \Acta Eccl. Mediolanensis (A. Ratti), sv. III, 715. 

glede spomenutoga dekreta de Refomiatione, sabor o katehezi raspravlja i 11. 
studenoga 1563. (sjednica XXIV.) te napokon u Decretum super indice librorum, 
catechismo, breviario etmissali 4. prosinca 1563. (sjednica XXVI.). 3 

U smislu katehetske reforme, od konciliskih dekreta izglasanih na Trident- 
skome saboru najširi je odjek i prihvaćenost na svim kasnijim provedbenim si- 
nodama u krajevnim crkvama imao kanon IV. dekreta De refomiatione o propo¬ 
vjedničkoj službi biskupa i župnika. 4 Tako su saborski oci na samome završetku 
Sabora posebno željeli istaknuti svoje najvažnije odluke. Taj će IV. dekret ci¬ 
jelomu posttridentskom razdoblju davati snažne poticaje baš na katehetskome 
planu: »Biskupi će se brinuti da se, barem u nedjelje i blagdane, u svakoj župi 
djeca poučavaju u temeljnim osnovama vjere i poslušnosti koju duguju svojim 
roditeljima.« 5 

Taj IV. dekret postat će prvi tekst općega zakona koji uređuje župe u Kato¬ 
ličkoj Crkvi. Po njemu će se ravnati sva pastoralna aktivnost Crkve u kasnijim 
vremenima. Kateheza djece, koja u prijašnjim povijesnim razdobljima nije po¬ 
stojala ili je bila prava rijetkost, do dana današnjega postaje okosnicom svega pa¬ 
storalnog rada u župi. To je ujedno zasluga biskupa i krajevnih sinoda koji su IV. 
saborski dekret htjeli i znali provesti u praksi. Najsjajniji primjer u tom je smislu 
milanski nadbiskup sv. Karlo Boromejski (1538. — 1584.). On je na XVIII. sjed¬ 
nici Sabora 26. veljače 1562., kada se raspravljalo o reformi klera, prvi predložio 
da se sastavi katekizam koji bi sažeo svu katoličku nauku. Ideja je došla od očite 
potrebe da se u doba kada su Europom kolali katekizmi reformacije jezgrovito 
i jasno izrazi katolička nauka te tako pomogne kleru koji je izravno uključen u 
pastoralnu i katehetsku aktivnost. 

Snažne poticaje davali su i posttridentski pape koji su se zauzimali za ostva¬ 
renje želje Sabora o jedinstvenome katekizmu. Pape Pio IV. i Pio V. usmjerili su 
se na uređenje i tiskanje tzv. Rimskog katekizma za župnike 1566. godine. 6 Isto¬ 
vremeno su pape Pio V., Grgur XIII., Klement VIII., Pavao V. i drugi veoma ci¬ 
jenili, preporučivali i zauzimali se za vjersku pouku te poticali širenje bratovština 
kršćanskoga nauka. 

Od svih papinskih dokumenata o katehetskome zauzimanju u smislu naka¬ 
na Sabora najvažnijom se čini bula Pia V. upućena bratovštinama kršćanskoga 
nauka Ex debito pastoralis officii (6. listopada 1571.) u kojoj se snažno naglašava 
važnost i potreba vjerskoga odgoja djece za njihovo ispravno životno usmjerenje. 
Pio V. određuje da se katehetska pouka ima održavati svake nedjelje i blagdana 
u crkvama ili drugim mjestima. 7 Taj je zamah potaknuo i pisanje katekizama 


3 Usp. Alberigo, G. (brigom), Conciliomm oecumeniconim decreta, Bologna 1973. 667-670, 763, 
797. 

4 Isto, 621. 

5 Isto. 

6 Catechismus ex decreto Conciliii Tridentini adparochos Pii Viusu editus, Romae 1566. 

7 Usp. Bullarium Romanum, Torino, sv. VII, 945-946 

prilagođenih pojedinim staležima i dobima, u čemu su protestantski reformatori 
daleko prednjačili. 8 

2. Ledesmin »Nauk karstianski« iz 1576. — prvi katekizam na 
hrvatskome jeziku 

Dubrovačka Republika pobrinula se 1576. godine za prvi i najstariji poznati 
katekizam na hrvatskome jeziku, odnosno na njegovoj dubrovačkoj inačici, i to 
zauzimanjem dubrovačkoga biskupa Vincenza Porticusa. 9 Do nas je doprlo dru¬ 
go hrvatsko izdanje katekizma španjolskoga isusovca i profesora na Rimskom 
kolegiju, Diega Ledesme. To zaključujemo iz talijanskoga naslova toga hrvatskog 
prijevoda Ledesmina djela koji je sačuvan, a na njoj je samo talijanska naslovni- 
ca: Dottrina christiana. Composta per ii P. D. Ledesma della Compagnia di Gesu; 
Et tradotta di lingua italiana in lingua Schiava per un padre della medesima Com¬ 
pagnia. Nuovamente stampata & coiretta. In Venetia, Appresso Bonifatio Zanetti, 
MDLXXVHI. (hr. Kršćanski nauk. Sastavljen po ocu D. Ledesmi Družbe Isusove i 
preveden na slavenski jezik po ocu iste Družbe. Ponovno tiskan i ispravljen. U Ve¬ 
neciji, kod Bonifacija Zanettija 1578.). 10 U običaju onodobnoga tiska nije bilo da 
prevedena knjiga nema i naslov u prijevodu na hrvatski jezik. Po izrazu iz naslova 
»nuovamente stampata« može se slobodno zaključiti da je postojalo i ranije hr¬ 
vatsko izdanje koje nije doprlo do današnjih proučavatelja. Nažalost, najstariji 
tiskani katekizam na hrvatskome jeziku o kojem postoje čvrste indicije, onaj iz 
1576. godine, očito je izgubljen. 

Zbog tipičnoga dubrovačkog izričaja i jer nije poznat neki drugi dubrovački 
isusovac onoga doba, opravdano je pretpostaviti da je prvi hrvatski katekizam 
preveo prvi dubrovački isusovac, otac Bartol Sfondrati. On je naime nakon stu¬ 
dija u Rimskome kolegiju (1570.-1575.) od veljače 1576. do 1578. djelovao kao 
misionar u Kotorskome zaljevu pa mu je nužno trebao katekizam na hrvatskome 
jeziku. 11 Sačuvano je njegovo pismo ondašnjemu isusovačkom generalu Claudiju 
Aquavivi, upućeno u Dubrovniku 12. siječnja 1576. godine, u kojem ga obavje¬ 
štava da Republika želi na slavenskome jeziku tiskati katekizam za svoju mladež. 
Odobrenje i nalog za tisak već je dao tadašnji dubrovački biskup, već spomenuti 


8 Tako na pr. otac reformacije Martin Luther svoju najpopularniju i u puku najrašireniju knjigu 
Mali katekizam objavio je već 1529. Do izlaska prvog ozbiljnijega katoličkog katekizma Summa 
doctrinae christianae Petra Kanizija, 1555., odnosno Catechismus minor, 1556., Lutherov je kate¬ 
kizam doživio veoma brojna izdanja i imao nemjerljiv utjecaj na njemačkome govornom područ¬ 
ju. 

9 Vanino, M., Isusovci i hrvatski narod, II., Zagreb 1987, 433; isto, III., 2005, 433. 

10 Jedini sačuvani primjerak tog izdanja hrvatskog prijevoda Ledesminog katekizma iz 1578. nalazi 
se u rimskoj biblioteci Casantenense, Miscellanea 2438, adligatum ultimum. Na njemu nema hr¬ 
vatskog naslova nego samo talijanski. 

11 Talijanski isusovac Tomas Raggio, misionar u Kotoru, u pismu isusovačkom generalu Mercuri- 
anu, iz Kotora, 19. rujna 1576. piše, kako će njegov sudrug u misiji otac Bartol Sfondrati »početi 
čitati narodu« nešto iz katekizma. Prema dosadašnjim bi istraživanjima to značilo da je Ledesmin 
katekizam na hrvatskom jeziku izašao iz tiska do rujna te godine. Vidi, VANINO, cit.dj., I, 35. 

Vincenzo Porticus. 12 Prema dosadašnjim istraživanjima, upravo s tim Ledesmi- 
nim katekizmom na dubrovačkome idiomu u Hrvatskoj je 1576. započelo tzv. 
doba katekizama. 

Potrebno je spomenuti daje o. Bartol Sfondrati od 1570. živio u Rimu, najprije 
u novicijatu na Kvirinalu, potom do 1575. u Rimskome kolegiju, gdje mu je profe¬ 
sor i prefekt studija bio baš Diego de Ledesma, koji je dotični katekizam napisao 
za pitomce Kolegija i tiskao u Rimu 1571. Katekizam je polučio veliki uspjeh i 
preveden je na mnoštvo europskih jezika, a Sfondrati gaje prema pretpostavkama 
prevodio već u Rimu, tj. prije povratka u rodni grad i odlaska na misijsko poslanje 
s talijanskim isusovcem Tomom Raggiom u Bokokotorski zaljev 1576. 13 

Ta mala knjižica, Nauk karstianski D. Ledesme iz 1578. godine, ima 34 (+2) 
stranice formata 12 x 7.5 cm. Naslovnica je samo na talijanskome jeziku; svaka 
stranica ima 26 redaka sitnoga teksta složenog u jednoličnome tipu slova. Samo 
su početna stranica i naslov na 3. stranici tiskani majuskulom. Inicijal dolazi samo 
na početku katekizma. Jezik je nesumnjivo idiom dubrovačkoga kraja, preciznije 
dubrovačko-dalmatinskoga književnog jezika druge polovice 16. st. 14 Katekizam 
je složen kao razgovor učitelja koji postavlja sažeta pitanja i učenika koji kratko 
i precizno odgovara. Takvih je pitanja i odgovora točno 90. Prvo i drugo pitanje 
zahtjeva očitovanje vjerskoga opredjeljenja učenika: 

Učitelj: — Jesi li ti krstjanin? 

Učenik: — Jesam, po milosti našega Gospodina Isukrsta. 

Učitelj: — Što jest krstjanin? 

Učenik: — Jest učenik Isukrstov, a toj budući kršten u njega vjeruje i zakon 
njegov udružuje. 

Strukturalno je raspored tema u Nauku karstianskom D. Ledesme, nakon 
uvodnih pet pitanja, podijeljen na četiri osnovne teme: 

Simbol vjere ( Vjerovanje ) sa 26 pitanja i odgovora; 

O kršćanskoj nadi i molitvi sa zdravomarijom: 28 pitanja; 

O ljubavi i dobrim djelima (dekalog i crkvene zapovijedi): 17 pitanja; 

O sakramentima i dobrim djelima: 14 pitanja. 

Upravo taj raspored pitanja i odgovora na početku katekizma, kao i njegova 
sadržajna struktura, liči većini katoličkih katekizama onoga doba od kojih je naj¬ 
utjecajniji Summa doctrinae christianae sv. Petra Kanizija iz 1555. godine, napi- 

12 Vidi ARSI, Ital., 150, f. 216 b. Upravo na tom pismu se temelji pretpostavka o Sfondratiju kao prevo¬ 
ditelju Ledesmina Nauka charstianskog i njegovom datiranju u 1576. g. 

13 O Bartolu Sfondrati vidi: D. Basic, Elogia Jesuitarum Ragusionorum, VP 3(1933) 8-10;M. Vani- 
no, Bartol Sfondrati u Temišvaru g. 1582., VP 4 (1934) 150-154; Isti, Isusovci i Hrvatski narod, I. 
9-13, 36-37; O prvom hrvatskom katekizmu čiji se prijevod pripisuje Sfondratiju vidi: V. Stefa- 
ni 6 , Mali kršćanski nauk Jakova Ledesme hrvatskom prijevodu odg. 1578, VP 11 (1940) 68-91; Isti, 
Jakov Ledesma i njegov »Nauk krstianski« (1583) u VP 2 (1938) 1-35; M. Korade, Htvatski isusovci 
XVI. stoljeća, VP 14 (1983), 109; 

14 Vidi Štefanić, Mali kršćanski nauk ..., 70-73. 

sana za potrebe njemačkih studenata, po želji cara Ferdinanda I. (1503.-1564.). 
Bio je to u stvari kompendij katoličke teologije kao odgovor na protestantski 
utjecaj na ondašnju inteligenciju. Njegovi su katekizmi u ono doba bili inspiracija 
i model precizne teološke sinteze, u pastoralnoj funkciji i sa snažnim naglaskom 
na orijentaciju života prema kršćanskoj svetosti. 15 Slično je strukturiran i sadržaj 
Rimskoga katekizma Pija V. iz 1666. 16 

Treće hrvatsko izdanje toga Ledesmina Nauka karstiauskog, po narudžbi bra¬ 
će Anđela i Ivana Zagurovića iz Dubrovnika, tiskano je kod C. Zanettija u Vene¬ 
ciji 1583. na ćirilici i bilo je izričito namijenjeno župama dubrovačkoga zaleđa. U 
naslovu više ne piše daje preveden na »slavenski jazik«, kao u ranijem latinično- 
me izdanju, nego da je »istumačen u jezik dubrovački«. To je štokavsko-ikavski 
dubrovački govor s natruhama crkvenoga jezika. Bila je to uopće posljednja knji¬ 
ga na dubrovačkome izričaju tiskana na ćirilici. 17 Međutim, valja napomenuti da 
su ćirilična slova u tom katekizmu znatno različita od onih u knjigama s kojima 
su se u ono doba služili pravoslavni kršćani. Kako primjećuje Stefanić: »Tip ćirili¬ 
ce približio se mnogo bosanskom tipu (skoropisnom) naročito svojom grafikom. 
Ona je mnogo jednostavnija nego u suvremenim štampanim knjigama, koje su 
podržavale staru rukopisnu pisarsku školu«. 18 Inače je poznato da je Zanettije- 
va tiskara u Veneciji već 1563. tiskala na ćirilici knjige za potrebe pravoslavnih 
vjernika. 19 

3. Katekizam apostolskoga vizitatora Dalmacije, veronskoga biskupa 
A. Valiera 

Prije nego će se uputiti na vizitaciju Dalmacije pod upravom Venecije, ve- 
ronski biskup Augustin Valier, kasnije kardinal, kad je imenovan apostolskim 
vizitatorom, pobrinuo se za prevođenje na hrvatski jezik jednoga svog katekiz- 


15 Kanizijeva Summa doctrinae christianae iz 1555., kao i njezine kasnije inačice podijeljena je na 
dva glavna djela: I. Sapientia christiana; II. Iustitia christiana. Prva je podijeljena na 4 teme: 1. 
De fidei et Symbolo fidei; 2. De spe et oratione dominica (etAve); 3. De charitate et decalogo et de 
praeceptis Ecclesiae; 4. De sacramentis et culto. U stvari se radi o rasporedu koji je preuzet od 
De catechisandis radibus sv. Augustina i Summa theologiae sv. Tome Akvinskog. Katekizam mu 
počinje s pitanjem: -Quis dicendus est christianus?; O Kanizijevim katekizmima postoji kritičko 
izdanje: F. Streicher, S. Petri Canisii doctoris Ecclesiae »Catechismi latini et germanici«. Pars pri¬ 
ma: Catechismi latini, Romae 1933: Pars secunda: Catechismi germanici, PUG, Romae 1936.; 
Također klasično djelo: Otto Braunsberger, Entschtehung und erste Entwicklung derKatechismen 
des seligen Petms Canisius auus der Gesellschaft Jesu, Freiburg 1893. 

16 Sadržajna struktura Rimskog katekizma Pia V. izgleda ovako: 1. Vjera; 2. Sakramenti; 3. Zapovijedi; 
4. Molitva. 

17 Vidi Stefanić, Jakov Ledesma ..., nav.. dj. Prema Stefaniću mali Nauk karstianski Matije Divkovića 
iz 1616. koji je doživio mnoštvo izdanja, gdje u samome naslovu piše da je složen »od Ledezmova 
i Belarminova nauka«, kompilacija je upravo ranijih Ledezminih prijevoda na hrvatski jezik a što je 
vidljivo u usporedbi tekstova koji su gotovo doslovno preneseni iz Ledezme. Jedini primjerak tog 
katekizma nalazi se u Nacionalnoj biblioteci u Parizu (Reserve D 64279). 

18 Stefanić, isto, XVIII. 

19 Vidi. Kolendić, Petar, Zbornik iz dubrovačke prošlosti (Milanu Rešetaru), Dubrovnik 1931., 265. 

ma sastavljenog za djecu svoje biskupije. Ta hrvatska inačica katekizma bila je 
tiskana tijekom 1578. Iako se prvo izdanje nije sačuvalo, o Valierovu katekizmu 
imamo vrlo zanimljive podatke. 20 Vitezić je o njemu napisao slijedeće: »Radi se 
zapravo o Valierovom katekizmu dok je boravio u Hvaru kao apostolski vizitator 
tamošnje biskupije, kada je isusovac De Benedictis 29. i 30. siječnja te 3. veljače 
1579. zbog katehetske pouke okupio djecu u hvarskoj katedrali i tom im prigo¬ 
dom podijelio Valierove katekizme tiskane na ilirskom jeziku (tal. idioma ilirico). 
Na biskupijskoj Sinodi u Hvaru, održanoj 9. veljače 1579., taj isti katekizam bio 
je podijeljen svim župnicima, da bi se njime koristili u kateheziranju djece. Lijep 
broj tih katekizama, idioma dalmatico, bio je dan Blažu Battaglia, delegatu vizi- 
tatora, koji se otisnuo na vizitaciju Barske nadbiskupije, da bi ih podijelio tamoš¬ 
njim svećenicima. Napokon u aktima vizitacije Osorske biskupije spominje se da 
je isusovac De Benedictis sakupio djecu u tamošnjoj katedrali 4. i 5. lipnja 1579 i 
da im je tom prigodom podijelio katekizme biskupa Valiera.« 21 

Sačuvalo nam se drugo hrvatsko izdanje Valierovog katekizma iz 1585. Na¬ 
slov mu je slijedeći: Nauch ctolicazzaschi od sfete vire y od xivota carschiansco- 
ga, za dizzu y ostale harvazcoga yazica, Istruzione catholica per i fanciulli della 
citta’ et della diocesi di Verona, Venezia 1585. Omanja knjižica sa svega 20 ara- 
ka tiskana je dvojezično: u svom prvom dijelu donosi hrvatski tekst a u drugom 
izvorni talijanski tekst. Prema povijesnim izvorima prevoditelj ovog katekizma na 
hrvatski jezik bio bi Marko Andrijlić iz Trogira. 22 

4. Katehetski rezultati Zadarske sinode 1579. 

Nakon Tridentskog sabora zbog provedbi njegovih dekreta, diljem katoličkog 
svijeta održavaju se sinode krajevnih Crkvi a koje vode apostolski vizitatori ime¬ 
novani izravno od pape. Zadar je u to doba crkveno i upravno središte Venetske 
Dalmacije. Prva posttridentska sinoda se stoga u svibnju 1579. održala upravo u 
Zadru za vrijeme nadbiskupa Natalea Vaniera. Na sinodi u kojoj je sudjelovalo 
svega šest biskupa i dvojica nadbiskupa Mletačke Dalmacije (ostali nisu mogli 
doći iz raznih razloga), predsjedao je već spomenuti apostolski vizitator, kasnije 
kardinal, biskup Verone Augustin Valier. 

U raspravama na toj sinodi koja je imala za cilj pojačati disciplinu klera i 
samih biskupa po dekretima Tridentskog sabora, do izražaja je došla velika po¬ 
treba, da se za potrebe svećenstva koje slabo poznaje latinski jezik, na hrvatskom 

20 Kolendić, P., Valierov katekizam iz 1579., u: »Prilozi za književnost, jezik, historiju i folklor«, 7., 1927, 
236 si.; Vitezić, La prima visita apostolica posttridentina in Dalmazia, Romae, 1957. Stefanić, isto, 
XXXIV. 

21 Vitezić, Isto, str. 27. Isusovac Benedictus de Benedictis bio je zadužen za katehiziranje u Veroni 
a Valier ga je poveo sa sobom zbog katehizacije na svom putovanju Dalmacijom. S njim je bio i 
njegov subrat Hieronymus Ottelius, egzaminator klera i zamjenik delegata za različite dispenze. 
O njima vidi Farlati, D., Illyricum sacrum. III, Venecija 1751-1819., 465. 

22 Usp. Fancev, F., Marko Andrijlić, zaboravljeni pisac 16. vijeka, u: »Zbornik studija A. Beliću«, 
Beograd 1921, 174-179. 

jeziku tiska jedan već provjereni katekizam i konfesional. Ta je odluka ušla u 
Akte zadarske sinode potpisane 20. svibnja 1579. 23 Iako se u Aktima spominje i 
Sitnima sv. Antonina, istini za volju, u ono doba postojala su tek dva katekizma 
koji bi zadovoljavali potrebe ondašnjeg dalmatinskog klera: Rimski katekizam Pia 
V. (1566.) namijenjen župnicima i Summa doctrinae cristianae (1555.) njemačkog 
isusovca sv. Petra Kanizija. 

Zamoljena da pripomogne u tom pothvatu, zbog stvarnog siromaštva dalma¬ 
tinskih biskupija (radi nesigurnosti i stalnih sukoba s Turcima!), Kongregacija za 
biskupe i redovnike na jednoj od svojih redovnih sjednica u jesen 1579. obećala 
je financijski pomoći tiskanje katekizma na hrvatskome jeziku. 24 Član te Kon¬ 
gregacije bio je i kardinal Giulio Antonio Santoro di Santa Severina, od 1573. 
odgovoran za odnose s istočnim crkvama, te s tim u svezi i »Protektor Ilirica«, 
kako mu je stajalo u naslovu. 25 U njegovoj se službi tada nalazio splitski kano¬ 
nik Aleksandar Komulović, kako proizlazi iz njegove tadašnje korespondencije, 
zadužen za kršćane u Turskom carstvu, naročito u Bosni. 26 Potaknut zamolbom 
dalmatinskih biskupa sa Zadarske sinode i odlukom navedene Kongregacije da 
je spremna financirati tiskanje jednog takvog katekizma, Komulović je svomu 
utjecajnom poslodavcu predložio tiskanje rukopisa svog katekizma »za Ilire«. U 
audijenciji s papom Grgurom XIII. dana 12. studenog 1579. kardinal Santoro je 
govorio s papom o tom prijedlogu svoga suradnika. Papa je odlučio da se ipak 
pričeka s tiskanjem. 27 Očito se želio savjetovati s dalmatinskim biskupima. Na 
poziv dotične Kongregacije zadarski nadbiskup Natale Venier šalje u Rim zadar¬ 
skoga kanonika Šimuna Budinića, da na hrvatski prevede i tiska uz pomoć Svete 
Stolice Kanizijevu Summa doctrinae christianae i Breve directorium ad confessarii 
Juanna Alfonsa Polanca. 28 Budinićev prijevod Polancova konfesionala, Ispravnik 


23 Akta Sinode u Zadru 1579. objavljena su u Farlati, Ilirjcum Sacmm, t. V., Venezia 1775,132-138. 
U Aktima Sinode u dekretu o biskupskoj službi o tome stoji ovako: »Ad Parochorum usum, qui 
non satis latinis litteris instructi videbuntur, Santi Antonini Summa italice pro imperitis sacerdo- 
tibus edita, aut aliqua Summa in Illyricam linguam vertatur; ut inde cognitionem aliquam pascen- 
darum animarum omnes Parochi possunt consegui.« Farlati, cit. dj., V, 136. 

24 Are. Segr Vat, Congr. dei Vescovi e Regolari, Episc. regesta. 1/ 93. 

25 Usp. J. Krajcar, Cardinal Giulio Antonio Santoro and the Christian East, Roma 1966,5-13; Pastor, 
Storia dei papi, IX, Roma 1925; S. Ricci, II Sommo inquisitore. Giulio Antonio Santori tra autobio- 
grafia e storia (1532-1602), Roma 2002. 

26 Vidi Trstenjak, A ., Alessandro Komulović S.I., 1548-1608, profilo biografico, »Archivum Histo- 
ricum S.I.«, sv. LVIII — 1989, 43 — 87; Korade, M. Prijedlozi vizitatora Aleksandra Komulovića 
(1548-1608.) za borbu protiv Osmanlija, »Gazophilacium«, 1-2, 2008., 111-127. 

27 U svom dnevniku radnih sastanaka s papom Grgurom XIII. tog 12. studenog 1579. kard. Santoro 
doslovno piše: Di Alessandro Dalmata, che possa atendere alla dottrina cristiana e catechismo per 
Illirici, etc. — Che attenda.. Krajcar, cit. dj. 31. 

28 Usp. Crnčić I., Najstarija povijest u krčkoj, osorskoj, rubskoj, senjskoj i krbavskoj biskupiji, Roma 
1867,111.; Inače je Polanco \ Ispravnik za erei ispovidnici i za pokornih, Zanetti, Romae 1582. (168 
str.) u prijevodu Šimuna Budinića a u redakciji Rafaela Levakovića, tiskan je još i na glagolici, 
u Rimu 1635. Naredne godine (1636.) tiskano je u Rimu još jedno latinično izdanje. Četvrto 
izdanje Polanca na hrvatskom je jeziku tiskano u Veneciji u tiskari Bartola Occhia 1709. Vidi, 
Maštrović, V., Rijetka Budinićeva knjiga iz 1582. godine, Zagreb 1976. Šimmun Budinić je na poslu 
prevođenja i tiskanja boravio u Rimu od srpnja 1581. do lipnja 1583. 

za erei ispovidnici i za pokornih, tiskan je u Rimu, kod Zanettija, 1582. g. latinič¬ 
nim slovima. Cjelovita Kanizijeva Summa nauka karstianskoga u Budinićevu pri¬ 
jevodu tiskana je u poluslužbenoj rimskoj tiskari Sv. Stolice Domenica Base, iste 
1582. To Budinićevo latinično izdanje prvi put u povijesti hrvatskog pravopisa 
koristi dijakritičke znakove. 29 

Čini se daje priprema ćiriličnog izdanja Summe započela još krajem 1581. jer 
kard. Sartori u svom dnevniku 9. studenog 1581. o audienciji kod Grgura XIII. 
piše u svezi tog katekizama: »Della štampa illirica o serviana cominciata, con 
essersi fatto qualche pulsione«. (hrv. Sto se tiče započetog tiskanja na ilirskom ili 
srpskom da se učinio neki napredak). 30 

Čini se da se riječi kard. Santoria odnose upravo na rješenje problema s gra¬ 
viranjem ćiriličnih slova na čemu je najvjerojatnije sudjelovao Simun Budinić a i 
dubrovčanin Marin Temperica, tada u Rimu u isusovačkom novicijatu, vješt ćiri¬ 
lici. To zaključujemo i iz pisma koje je Temperica poslao isusovačkom generalu 
Claudiju Aquavivi 1582. g., a u kojem ga obavještava o stanju među pravoslavnim 
kršćanima: » Imaju cijelo Sveto pismo Starog i Novog zavjeta na slavenskom jeziku, 
sa slovima koja se zovu Srpskima (zbog čega se po naredbi njegove Svetosti moralo 
ponovo gravirati (rezbariti) alfabet kako bi se tiskalo ).« 31 Budući da je graviranje 
i lijevanje ćiriličnih slova očito potrajalo, tek 1583. bilo je moguće tiskati Sum- 
mu nauka karstianskoga Petra Kanizija na ćirilici. To je ujedno, koliko nam je 
poznato, prva i zadnja knjiga tiskana tim tipom slova u rimskoj tiskari Domini¬ 
ka Base. Radi se o drugačijem tipu slova od ćirilice kojom su se tiskale knjige 
za pravoslavne. Stručnjaci će je nazvati »kompromisna ćirilica«, nešto između 
bosančice i tipične ćirilice s jednostavnijim slovima i bez tipičnih crkvenosla¬ 
venskih ukrasa. 

Kanizijeva Summa bila je veliki dobitak za kler Dalmacije koji je imao vrlo 
slabu naobrazbu, jer u cijeloj Venetskoj Dalmaciji nije postojalo sjemenište 
a niti teološka škola koja bi kleru dala solidnije temelje. Mi je nismo detalj¬ 
no opisali jer o njoj postoje izvrsne stručne studije. A Polancov Ispravnich za 
jerej ispoviednici je uspio zadovoljiti jednu od temeljnih potreba klera koji je 
obavljao službu ispovijednika i dušobrižnika, što je očito iz zahtjeva za novim 
izdanjima. 32 


29 Svmma navka christianskoga / sloxena častnim včitegliem Petrom Kanisiem; tvmačena iz latinskoga 

iazika v slovignsky pop Ssimvn Bvdineo Zadranin], — [1. izd.]. — V Rimu : pri Dominiku Baži, 

1583. — 132 lista : ilustr., [1] drvorez, inicijali u drvorezu ; 8° (21 cm). 

30 Krajcar, cit. dj. 46. Treba tu dodati da je Budinić preveo i Rimski katekizam Pia V. koji nikad 
nije tiskan. Prvo izdanje Rimskog katekizma će se na hrvatskom jeziku pojaviti tek 1775. u prije¬ 
vodu kotorskoga svećenika Josipa Matovića pod naslovom: Katekism rimski po nardebi S. Sabora 
Tridentinskoga k’ parokima dan za svjetlost po zapoviedi Pia Vpape a istomaceni priobrachien iz 
latinskoga u Slavinskimu jeziku. U Mlecih 1775. Vidi: F. E. Hoško, Negdašnji hrvatski katekizmi, 
Zagreb 1985, 109. 

31 Jurić J. Pokušaj Zbora za širenje vjere godine 1627. da kod Južnih Slavena uvede zajedničko pismo, 
»Croatia sacra«, 8,1934., 156. 

32 Vidi bilješku 23. 

5. »Nauch charstianschi za slovignschi narod« Aleksandra Komulovića 

Nakon tri godine čekanja, A. Komulović, sada već ugledni član Bratovštine sv. 
Jeronima u Rimu, konačno je dočekao tisak svoga katekizma. Naime u proljeće 
1582. papa Grgur XIII. odlučio je zbog provedbi Dekreta Tridentskoga sabora 
kršćanima u Bosnu ponovo poslati apostolskoga vizitatora. Svetoj Stolici bilo je 
jako stalo do kršćana pod Turskim imperijem pa im je redovito slala vizitatore i 
materijalnu pomoć. 33 

Grgur XIII. imenovao je već dvije godine prije (1580.) apostolskoga vizitatora 
za katolike pod Otomanskim imperijem naslovnog stonskog biskupa fra Bonifa- 
cija Stefani (Drakolica), koji je već u doba Pia V bio vizitatorom Bosne. 34 Tom 
mu je prilikom po isusovcu Bartolu Sfondratiju, pridruženom toj misiji, uputio 
opširnu i detaljnu Instrukciju s čak 59 točaka. Iz Instrukcije je očito da su oni koji 
su na njoj radili dobro poznavali situaciju bosanskih kršćana. Pretpostavlja se da 
su to bili upravo isusovac B. Sfondrati, kanonik splitski A. Komulović i kanonik 
zadarski S. Budinić. Naime nakon te vizitacije biskupa fra Bonifacija, iz Bosne su 
u Rim 1581. stigla tri pisma zahvale papi što im je poslao apostolskoga vizitatora, 
pisana bosančicom: iz Sarajeva, Olova i Tuzle. U njima se moli papu da im zadrži 
kao protektora u Rimu A. Komulovića »koji stoi u kolegju Djermanicu«. 35 

Dogodilo se da je za vrijeme te misije apostolski vizitator fra Bonifacije Stefa¬ 
ni nenadano umro početkom 1582. u Temišvaru. Teško je obolio i njegov prati¬ 
telj, prvi dubrovački isusovac Bartol Sfondrati. Preminuo je također u Temišvaru 
u studenom 1583. 36 Zbog toga je za drugu misiju u Bosnu Grgur XIII. već 29. 
svibnja 1582. apostolskim vizitatorom imenovao dominikanca, korčulanskoga bi¬ 
skupa Augustina Quintija. 37 

Kako je Sveta Stolica iz izvještaja prijašnjih vizitacija imala dobar uvid u po¬ 
trebe bosanskih kršćana, osobito svećenika franjevaca koji su jedini o njima skr¬ 
bili, odlučeno je da se s tom misijom u Bosnu pošalju prikladni katekizmi i 200 
komada tek iz tiskare Zanetti izašloga Polankova Ispravnik za jerej ispoviednici, i 
za pokornih, (Roma, 1582.) koji je na hrvatski preveo S. Budinić. 38 


33 Usp.. Fermendžin, Acta Bosnae, Zagreb 1892., 314-319. 

34 Fra Bonifacije je od Grgura XIII. breveom od 20. veljače 1580. imenovan apostolskim vizitato¬ 
rom: »Dalmatiae, Sclavoniae, Croatiae, Hungariae, Samandriae, Bosniae, Serviae, Vallachiae, 
Moldaviae, Bulgariae, Macedoniae et Albaniae«. Trebao je vizitirati pokrajine i mjesta »Turca- 
rum et infidelium tantum imperio, mediate et imediate subiecta«. ASV, Sec. Brev. 47, 1580. ff. 
135 -138 i 140-146; O njemu vidi: Varesco, R. Ifrati minori al Concilio di Trento, Firenze 1949., 
26-27; 

35 Fermendžin, isto, 314. 

36 Isto, 334; Također Vanino, M., Bartol Sfondrati u Temišvaru, VIP, 4, 1934, 150 s; 

37 Isto, 335; O toj misiji vidi u: A. Theiner, Annales ecclesiastici, III. Roma 1856. 271 s; A. Gottlob, 
Die lateinischen Kirchengemeinden in der Turkei und ilire Visitation durch Petrus Cedulini, Bischof 
von Nona 1580-81, Historisches Jahrbuch, VI, 1855. 45-47; Fermendžin, cit. dj. str. 321; Vitezić, 
cit. dj. str. 7; Baničević, B., Korčulanska biskupija (1300-1830), Dubrovnik, 2002. 

38 Crnčić, nav. dj., 110. 

Budući da je za potrebe te misije hitno trebalo otisnuti i jedan hrvatski kate¬ 
kizam, a pretpostavlja se da Budinićev prijevod Kanizijeve Summae još nije bio 
uređen za tisak, Komulović koristi priliku i predlaže svoj rukopis katekizma. Na 
sjednici 4. veljače 1582. Bratovština sv. Jeronima u Rimu, za tiskanje katekizma 
svoga uglednog člana Aleksandra dodjeljuje dvadeset zlatnih rimskih škuda. 39 
Tako je te 1582. u tiskari Zanetti u Rimu svjetlo dana ugledao prvi izvorni hrvat¬ 
ski katekizam Nauch chrastianschi za slovignschi narod, čiji je autor Aleksandar 
Komulović. 40 

Kako je A. Komulović Splićanin, iz patricijske obitelji Petrak, nekima je bilo 
čudno što je njegov katekizam tiskan na ikavskoj štokavici. Budući da je njego¬ 
vo tiskanje povezano s vizitacijom Bosne, korčulanskoga biskupa Quintija, za 
predpostaviti je da je Komulović svoj tekst, vjerojatno pisan dalmatinskom čaka- 
vicom, prilagodio bosanskomu štokavskom izričaju. 

Tako je već na blagdan apostolskih prvaka Petra i Pavla, 29. lipnja 1582. papa 
Grgur XIII. u pismu korčulanskomu biskupu o pošiljci za bosanske kršćane mo¬ 
gao napisati: »Hora di nuovo si dano a lei dottrine christiane štampate in lingua il- 
lirica con caratteri latini MILLE et direttorii da confessori štampati nella medesima 
lingua et caratteri DUECENTO, per distribuirli a chi et dove le parera et appose ne 
manderano degli altri in maggior quantita in carattere serviano štampati che siano, 
per distribuirli similmente«. (hrv. Ponovo vam dajemo kršćanski nauk tiskan na 
ilirskom jeziku s latinskim slovima, TISUĆU, i direktoriji za ispovjednike, tiskani 
istim jezikom i slovima DVIJESTO, da ih podijelite kako vam bude odgovaralo a 
naknadimo će vam biti poslani u većoj količini kad budu tiskani srpskim slovima da 
ih podijelite na sličan način.) 41 

Komulovićev katekizam je omanja knjižica veličine 10,5 x 15, 5 cm sa 128 
stranica teksta. Na prvoj se stranici nalazi naslov otisnut paralelno na hrvatskom 
i talijanskom jeziku u majuskuli: »NAVCH/ CHARSTIANSCHI ZA / SLOVI¬ 
GNSCHI NAROD, / V VLAASTITIIAZICH // DOTTRINA / CHRISTIANA 
PER LA / NATIONE ILLIRICA / NELLA PROPRIA LINGUA.« Ispod tog 
naslova otisnut je veliki grb pape Grgura XIII. s prepoznatljivim zmajem. Na 
poleđini stranice otisnut je drvorez s raspetim Kristom. Lijevo od križa je klečeći 
lik sv. Jeronima, a s desne strane ležeći lav koji uza se ima knjigu i kardinalski še¬ 
šir, u stvari simbol sv. Jeronima. Ispod te slike nalazi se otisnut tekst: »VMRIH, 
DA XIVESC«. Na 3. stranici u vrhu je otisnut cjeloviti naslov ovog katekizma te 
ime autora: »NAVCH CHARSTIANSCHI / ZA NAROD SLOVIGNSCHI, / 


39 Isto. 

40 Vidi. Trstenjak, A. nav. dj.; isti, La dimensione morale nella dottrina pastorale di Alessandro Ko¬ 
mulović, doktorska teza, Roma 1987.; Isti, Hrvatski katekizmi isusovačkih autora, u zborniku »Isu¬ 
sovci u Hrvata«, Zagreb 1992., 169 — 179; Zic, N. Hrvatske knjižice Aleksandra Komulovića, VIP, 
5 (1935.), 162-181. 

41 Fermendžin, nav.dj. 335. Papa najavljuje ćirilično izdanje Kanizijeve Summae, koja će izaći iz ti¬ 
ska na latinskome pismu i u kompromisnoj ćirilici 1583. Iz ovoga je jasno da je to ćirilično izdanje 
bilo namijenjeno za Bosnu. 

SLOXEN. // Po poctovanomu Gospodinu Dom / Lexandru Comulovicha Ca— / 
nonicu, i Vlastelinu/ Splitschomu«. 

Tisak je vrlo dobar, a slog lagano čitljiv. Sa 126. stranicom završava hrvatski 
tekst katekizma nakon čega je na talijanskome otisnuto: » Finisce la dottrina chri- 
stiana, / composta per Don Ales — / sandro di Comuli Spalatino .« Slijedi dodatak 
na dvije zadnje stranice katekizma u kojem se autor na hrvatskome jeziku obra¬ 
ća čitatelju opravdavajući svoj lingvistički izbor. Prvi se put u povijesti hrvatskih 
knjiga pojavljuje na kraju tumačenje u katekizmu upotrijebljenih hrvatskih teo¬ 
loških pojmova s latinskim prijevodom (str. 127-128). Dodana je zatim bilješka 
Eirata i zahvala: »Hvala ti na svemu Isuse Boxe moj, / Chi rabu tvoyemu da sloxit 
nauch tvoy. / Daj, sloxenye ovoy da bude učiti /14« slovignschi broy, i zame moliti.« 

Sadržajna struktura Kom ulovićeva Naucha charstianschoga identična je Kani- 
zijevoj Summi 42 Komulović na početku počinje od tumačenja što je to kršćanin, 
kao i Kanizije, ali sam katekizam nije mu u dijaloškome obliku (učitelj — uče¬ 
nik), nego se svaki naslov, koji najčešće nije u obliku pitanja, kao kod Kanizija, 
obrađuje u formi razlaganja. Sto se tiče samoga razlaganja istina vjere i kršćan¬ 
skoga morala, autor iznenađuje slobodom dodavanja svoje osobne refleksije i 
formulacije, ne držeći se ropski Kanizija, pa čak i u nekim temeljnim pitanjima. 
To osobito dolazi do izražaja u moralnim stajalištima, gdje se osjeća otklon od 
Kanizija a priklanja rigorističkoj struji. 43 Tekstove iz Biblije Komulović ne pre¬ 
vodi na tadašnji jezik, nego se služi arhaičnim izričajima iz prijevoda koji su bili 
u upotrebi, osobito u glagoljaškoj liturgiji. I u teološkim terminima drži se tadaš¬ 
njih arhaičnih oblika hrvatske tradicije. 

Nauch charstianschi iz f582., kao što smo pokazali, tiskan je i prilagođen za 
katolike u Bosni, u prvom redu za tamošnji kler. Premda se Komulovićev kate¬ 
kizam u sadržajnom smislu drži strukture, sadržaja i obrade Summae Petra Ka¬ 
nizija, u obrazlaganju je vrlo slobodan i samostalan. U neku ruku to jest opširni 
sažetak Kanizijeva katekizma, ali nipošto se ne radi o prijevodu. Tako možemo 
slobodno tvrditi da se ovdje radi o prvom izvornom hrvatskom katekizmu i da je 
otac hrvatskih katekizama Splićanin Aleksandar Komulović. To Hrvate svrstava 
u sam vrh kronologije izvornih katekizama europskih naroda. 44 Komulovićevu je 
katekizmu baš zbog toga u ovome radu posvećena posebna pažnja. 


42 Vidi bilješku 11. U Nauchu charstianschom Komulović na samom početku obrazlaže, što sve 
kršćanin ima znati najavljujući tako samu strukturu katekizma: »Charstianin imaše napra uvixba- 
ti, i nauchiti viru, ujfanie, i gliubavi: i tolichoier svete sachramente, i sve inoo, c’tose pristogij, i 
potrebuiee za dostignuti pravednost cherstianschu.« Nauch charstianschi, str. 3. 

43 Komulović zabranjuje tjelesni odnos muža i žene u dane blagdana, postova, u dane javnih molitava 
poput procesija i najmanje tri dana prije svete pričesti, za vrijeme putovanja, ženama u vrijeme čišćenja 
nakon poroda i za vrijeme kada je žena u menstrualnome ciklusu. Vidi, nav. dj. str. 72. Kasnije, kad uđe 
u Družbu Isusovu koja je zastupala laksističku struju, i Komulović u svojim spisima više ne zastupa 
slična stajališta. 

44 Nakon Komulovićeva Naucha charstianschoga stoljećima će se na hrvatski jezik prevoditi i tiskati 
strani katekizmi poznatih i priznatih autora, sve do pojavka izvornih katekizama isusovca p. Stan¬ 
ka Weissgerbera g. 1971. Vidi u: Religijsko-pedagoško katehetski leksikon, Zagreb 1991., 801-802. 

6. Bellarmino — Komulovićev kršćanski nauk 

Nakon što je Pio V. 1566. izdao tzv. Rimski katekizam kao plod rada posebne 
komisije, u kojem se sustavno obrazlažu istine katoličke vjere, nastala je potreba 
njegova skraćivanja u obliku kompendija prilagođenih običnomu puku. Upra¬ 
vo su ti kompendiji, prilagođeni djeci i neukima, doživljavali veliku raširenost i 
prihvaćenost. Bila su to glavna sredstva za širenje kršćanskoga nauka i moralnih 
zasada. Kod toga su najuspiješniji bili katekizmi isusovačkih autora. To se tumači 
nakupljenim iskustvom rada s djecom i mladeži, osobito u brojnim kolegijima, u 
čemu su se tada isticali članovi Družbe. 

Najveći uspjeh na tom području dosegao je katekizam sv. Roberta Bellarmina 
(1542-1621.) koji 1597. izdaje Dottrina christiana breveperche sipossa imparare a 
mente (Kratki kršćanski nauk za učenje napamet). Već slijedeće 1598. godine izla¬ 
zi njegov prošireni katekizam Dichiarazione piu copiosa della Dottrina christiana 
(Obilnije tumačenje kršćanskoga nauka). Te dvije knjižice napisane su u obliku 
dijaloga (u prvome Učitelj pita a Učenik odgovara, u drugome su uloge obrnute). 
U prvom su 96 pitanja i isto toliko odgovora a u drugome, značajno proširenome, 
273.1 u Bellarminovim katekizmima vidi se snažan utjecaj Kanizija, ali su čvrste i 
jasne nauke uspješno prilagođene malenima i neukima. Oba je katekizma izričito 
odobrio Klement VIII. s breveom od 15. srpnja 1598. gdje preporučuje njihovo ši¬ 
renje i posebno propisuje kao obavezne u Rimu. O njegovoj prihvaćenosti govori 
i podatak da je u tijeku samo jednog stoljeća katekizam doživio 56 prijevoda na 
druge jezike (1603. na hrvatski) i više od 500 poznatih izdanja. Dakako daje zbog 
izvrsne metodološke prilagođenosti i jasnih, ali kratkih sinteza kršćanske vjere 
najveću prihvaćenost doživio upravo Katki kršćanski nauk. 45 

Prvo izdanje Bellarmina na hrvatskom jeziku priredio je i tiskao kod Zanettija 
u Rimu 1603. tadašnji duhovnik na Rimskome kolegiju i član Ilirske akademije 
u istom kolegiju s mladim Bartolom Kašićem, Aleksandar Komulović (nakon 
povratka s poslanstva na sjeveroistoku Europe član Družbe Isusove od 1599.), 
pod naslovom: Nauch charstyanschi chratach // Sloxen po naredyenyu Svetoga oca 
pape Chlementa VIII // Po Posctovanomu ocu Robertu Bellarminu popu od Dnvcbe 
ISUSOVE sada Prisvitlomu Gospodinu Chardinalu S. R. C., / Istumacen po Ocu 
Alexandru Chomulovichia Popu iste Dnvcbe u Yazich Slovinschi. / Po naredbiPri- 
svitloga Gospodina Cintia Aldobrandina, Cardinala S. R. C. Protechtora Narodda 
Slovinschoga / In Roma, Apresso Luigi Zanetti 1603 / Con licenza de Superiori. 

Na naleđu naslova nakon monograma IHS nalazimo sljedeći stih: »Daj milost, 
Bože moj, da nauk ov Tvoji / Vas slovinski roj učit se nastoji.« Radi se o doslov¬ 
nome prijevodu talijanskoga originala pa, iako je autor čakavac, ima štokavsku 
tendenciju po čemu se vidi da je Komulović ostao dosljedan svomu jezičnom 
izboru još od vremena tiskanja svoga Naucha charstianschog 1582. Piše uvijek 
zamjenicu što, ali mu jezik nije jedinstven ni dosljedan. To je štokavsko-čakavska 

45 Braido, P., Momenti di storia della catechesi e del catechismo dal Concilio di Trento al Concilio 

Vaticano II., Roma 1982, 65-67. 

mješavina ikavskoga izričaja. 46 To prvo izdanje ima 46 stranica, od kojih je od 
3. do 35. tiskan sam tekst katekizma. Ne možemo utvrditi je li Komulović za taj 
katekizam dobio neku financijsku potporu od Bratovštine sv. Jeronima u Rimu, 
ali to možemo slobodno pretpostaviti. Knjižica je vjerojatno tiskana u drugoj po¬ 
lovici 1603. i bit će pravi hit na hrvatskome jezičnom području, napose u Dalma¬ 
ciji. »Bellarmino« je postao pojam katekizma na hrvatskome jeziku, u različitim 
redakcijama, ponovnim prijevodima, na latinici, ćirilici i glagoljici. Tiskao se i u 
nas koristio do početka 20. st. 47 Bez svake sumnje imao je nemjerljiv utjecaj na 
spoznaje o kršćanskoj vjeri, moral i običaje jer je to najčešće bila jedina knjiga 
koju su naši vjernici imali u svojim domovima i u najviše slučajeva dijelila se 
besplatno u raznim prigodama. Cesto su na početku bila otisnuta slova abecede 
kako bi se naučilo čitati. Bellarmino se u nas čitao i učio napamet i u narodu je 
slovio kao najveći autoritet na vjerskome i moralnome području. Doseg njegova 
utjecaja obuhvaća Dalmaciju, Istru i otoke, dok su među sjevernim Hrvatima 
sličan utjecaj i raširenost imali Kanizijevi katekizmi. 

Zaključak 

Kao što je vidljivo iz ovog prikaza, XVI. stoljeće dalo je početni impuls iz¬ 
davanju hrvatskih katekizama a time i izvjesno ispunjenje tadašnjih pastoralnih 
potreba. Ti su katekizmi bili namjenjeni običnomu puku i kao pomoć kleru. Tako 
su dekreti Tridentskoga sabora i u Hrvatskoj dobili plodne uvjete za provođenje 
reforme. Nadasve se, kako se vidi, težilo za podizanjem razine vjerskoga znanja 
kod klera i kod svih vjernika. Katekizmi su zbog svoje pristupačnosti i prikladno¬ 
sti odigrali veliki utjecaj u oblikovanju ne samo vjerskoga života, nego svjetona¬ 
zora, pismenosti i kulture. U raznim inačicama, redakcijama i pismima, upravo 
će katekizmi autora iz XVI. stoljeća, što posebno vrijedi za one sv. Petra Kanizija 
i sv. Roberta Bellarmina, u narednim stoljećima još dugo živahno živjeti u našoj 
Crkvi i narodu. 


46 Usp. Štefamć,Bellannino-Komulovićev..., str. 9. 

47 Isto. 

Croatian Catechisms during the 16th Centurj Tridentine Renewal 
Tonči Trstenjak * 

Summary 

The Council of Trent had major reverberations in Croatia by virtue of the Cate¬ 
chisms printed for the needs of the clergy and the Christian populace. The era of 
the Catechism in Croatia began in Dubrovnik in 1576 when»Nauk karstianski« by 
Diego Ledesma was printed in Venice for the needs of the youth and which soon 
thereafter was reprinted twice. It wasfollowed by the Croatian translation ofAugus- 
tine Valier’s, Bishop of Verona,»Nauk katolički od svete vjere« in 1578. The Canon 
of Split, Aleksandar Komulović, published in Rome in 1582 the first original Croa¬ 
tian Catechism»Nauk karstianski za slovinski narod« for the needs of Catholics in 
Bosnia. At the request of the Zadar Synod of Bishops (1579) the»Summa nauka 
karstianskoga« by the Jesuit Peter Canisius was translated by Simun Budinić into the 
Latin script and the agreed-upon Cyrillic script and was printed in Rome in 1583. 
The most widely distributed Catechism of the time, wiitten by Cardinal Robert Bel- 
larmin in 1597, was translated by A. Komulović and published for the first time in 
1603 in Croatian as»Nauk karstianski kratak«. Ali of the above demonstrates that, 
as regards Catechisms, the Croats of the 16th century were on the same level as 
large European nations. This paper has confined itselfto only the 16th centuiy and 
proposes to portray in one place, chronologically and systematically, ali Catechisms 
everprinted in the Croatian language up to the end ofthat centuiy: their authors and 
translators, linguistic nuances, printedness in different Scripts being used on Croatian 
soil, their content, method and fate. To this end, existing studies were used as also 
personal research by the author. 

Key words: Catechism, Christian teaching, Council of Trent, Catholic reform, 
Jesuits 

